นายกรัฐมนตรี เตรียมพร้อมเปิดประเทศ รับนักท่องเที่ยว 45 ประเทศ กับ 1 เขตปกครองพิเศษ ความเสี่ยงต่ำกลุ่มแรก
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ประกาศจำนวนกลุ่มประเทศที่มีความเสี่ยงต่ำ 45 ประเทศ กับ 1 เขตปกครองพิเศษ ตามแผนเปิดรับนักท่องเที่ยวเข้าประเทศ โดยไม่ต้องกักตัว พร้อมย้ำให้ทุกหน่วยงานบูรณาการการทำงานร่วมกัน ดำเนินการอย่างรอบคอบ รัดกุมและคำนึงถึงสถานการณ์ด้านสาธารณสุข โดยนายกรัฐมนตรี เห็นว่า หากประเทศไทยต้องการดึงดูดนักท่องเที่ยวเข้ามาประเทศให้มากขึ้น เพื่อกระตุ้นภาคการท่องเที่ยวและภาคธุรกิจอื่นๆ ที่เกี่ยวข้องจะต้องเดินหน้าให้เร็วขึ้น แม้จะมีความเสี่ยงที่จำนวนผู้ติดเชื้อจะเพิ่มสูงขึ้น แต่ก็เป็นความเสี่ยงที่เราต้องยอมรับ ประเทศไทยเอง มีความสามารถในการรับมือกับความเสี่ยงของโควิด-19 ได้ดีขึ้น และเราก็ต้องเรียนรู้ที่จะอยู่กับโควิด-19 ให้ได้นายธนกร กล่าวว่า หลังจากที่ไทยได้ประกาศยกเลิกแผนการกักตัวประเทศอื่นๆ อาทิ อเมริกา อินโดนีเซีย (บาหลี) ฟิลิปปินส์ ออสเตรเลียและมาเลเซีย ก็กำลังดำเนินการในลักษณะเดียวกัน รวมทั้งมีการผ่อนคลายมาตรการข้อบังคับต่างๆ ให้ประชาชนเดินทางออกนอกประเทศได้ง่ายขึ้น แต่นักท่องเที่ยวที่เดินทางเข้าประเทศไทยจากกลุ่มประเทศที่มีความเสี่ยงต่ำดังกล่าวได้โดยไม่ต้องกักตัว จะต้องเป็นผู้ที่ฉีดวัคซีนครบโดสแล้ว เดินทางเข้าประเทศไทยโดยทางอากาศ และมีหลักฐานปลอดเชื้อโควิด โดยมีการตรวจก่อนออกเดินทางและตรวจเมื่อมาถึงประเทศไทย ซึ่งจะมีผลตั้งแต่วันที่ 1 พฤศจิกายน นี้เป็นต้นไป แต่ทั้งนี้ทุกประเทศดังกล่าวคงต้องพิจารณาความเสี่ยงของประเทศไทยด้วยเช่นกัน ก่อนที่จะอนุญาตให้คนของประเทศเขาเดินทางมาประเทศไทยได้นายกรัฐมนตรี ขอบคุณกระทรวงและหน่วยงานต่างๆ ที่เกี่ยวข้อง ที่พยายามแก้ไขและจัดการ กฏระเบียบ ขั้นตอนและกระบวนการต่างๆ ในระยะเวลาอันสั้นและได้สั่งการให้กระทรวงสาธารณสุข เร่งเครื่องการฉีดวัคซีนให้เร็วมากยิ่งขึ้น รวมทั้งขอให้ทุกคนยังคงรักษามาตรการทางสาธารณสุข มีวินัยในการสวมหน้ากากอนามัย หมั่นล้างมือและรักษาระยะห่างระหว่างบุคคลอยู่เสมอ